張宣公書簡帖贊
作者：岳珂
朝代：宋

paragraphs: 紫巖之傳，原委一忠。
遡而伊濂，根本一中。
事君致身，其用則同。
自我淑人，派于五峰。
力久積真，至公而充。
淳熙之間，天下爲公。
守道彬彬，洙泗之風。
公于是時，不下禹功。
據德游藝，言立志通。
故其遺書，筆意俱工。
我得而藏，敢忘所宗。
淵淵其心，皜皜其容。
學冠穹壤，名儕岱嵩。
萬世仰之，曰人中龍。